Þingræður haldnar á Alþingi Íslendinga



Herra forseti. Ég ætla að vona að það fari ekki fram hjá neinum að við greiðum atkvæði um brtt. við 4. gr., tölul. 03-399. Þar er á ferðinni undirliður Matvæla- og neyðaraðstoð skv. nánari ákvörðun ríkisstj. Brtt. er til lækkunar. Í staðinn fyrir 11,8 millj. kr. komi 4,8 millj. kr. Þessi liður var einnig á fjárlögum í fyrra og voru þá veittar í þetta sérstaka verkefni 10,8 millj. kr. Hæstv. ríkisstj. ættaði, þegar hún lagði fram fjárlagafrv. sitt, af rausn sinni að hækka þennan lið um 1 millj. kr., en hefur nú snúist hugur og ákveðið að lækka hann þess í stað um 7 millj. frá því sem frv. gerði ráð fyrir. Ég spurði hæstv. fjmrh. og hv. formann fjvn. í gær hvaðan þær gleðifréttir hefðu borist af heimsbyggðinni að minni hungursneyð, sjúkdómar, fátækt, betra heilsufar o.s.frv. gæfu tilefni til að lækka þennan lið sérstaklega um 7 millj. kr. Ég fékk engin svör við því hvaðan þessar gleðifréttir hefðu borist ríkisstj. við vinnslu fjárlaganna. Ég vek athygli á þessu, herra forseti. E.t.v. fæ ég svörin hér í atkvæðagreiðslunni, en ég hef ekki fengið þessar fréttir og segi því nei.



Herra forseti. Ég óska eftir því að liður 03-401, 1.13 Menningarmálastofnun Sameinuðu þjóðanna, UNESCO, verði borinn upp sérstaklega.



Herra forseti. Þessi liður fjárlagafrv. hefur ekki verið tekinn til sérstakrar athugunar enn sem komið er í fjvn. Hann getur þess vegna beðið athugunar fyrir 3. umr. og ég vænti að hv. þm. Halldór Blöndal geti sætt sig við að sú athugun fari fram á milli 2. og 3. umr. Ég legg til að við höldum áfram atkvæðagreiðslunni án þess að hreyfa þennan lið nú.



Herra forseti. Ég held að þessi liður þurfi ekki athugunar við. Það er einfaldast að fella hann.



Herra forseti. Ég vil bara vekja athygli á þeim furðulegu uppákomum sem hinn sterki þingmeirihluti hæstv. ríkisstj. stendur fyrir við þessa.afgreiðslu.



Herra forseti. Eins og alkunna er af fregnum frá síðari árum eru þess mörg dæmi að stór og smærri byggðarlög hafi orðið fyrir miklu tjóni af völdum snjóflóða þar sem bæði hefur verið um að ræða eignatjón og tjón á mannslífum. Tillögur hafa verið gerðar um nauðsynlegar aðgerðir til að koma í veg fyrir að slíkir hlutir geti endurtekið sig. Auðvitað kostar það fé. Ein af till. hæstv. ríkisstj., sem nú er verið að greiða atkvæði um, fjallar um að lækka framlag á fjárlögum til þessara framkvæmda um 50%. Það get ég ekki samþykkt og segi því nei.



Herra forseti. Ég óska eftir því að einn liður við 09-999 verði borinn upp sérstaklega. Það er Til blaðanna að fengnum tillögum stjórnskipaðrar nefndar. Ætli það færi þá ekki best á að 22. liður verði borinn upp sérstaklega og sá liður komi síðan til atkvæðagreiðslu. Ef mér sýndist svipur á formanni fjvn. þannig að einhver von væri til þess að hann mundi fella liðinn niður mundi ég kannske verða við þeirri beiðni að bíða til 3. umr. málsins, en það er orðið altítt að við greiðum atkvæði um þennan lið við 2. umr. og hygg ég að best sé að halda þeim hætti.



Herra forseti. Í fyrsta lagi vildi ég staðfesta þá fullyrðingu að við höfum alltaf greitt atkvæði um þennan lið við 3. umr. hingað til og í öðru lagi ætla ég að minna á að við erum að starfa innan ákveðins samkomulags um afgreiðslu mála og miðuðum við að að reyna að hefja þingdeildafundi fyrir tveim mínútum. Það greiðir ekki fyrir ef stjórnarþm. halda ekki betur á þessu samkomulagi en vera með alls kyns uppákomur í atkvæðagreiðslum.



Herra forseti. Ég held að ég þurfi ekki kennslustund frá þessum hv. þm. um hvernig eigi að greiða atkvæði um fjárlög. Þetta er ekki uppákoma. Þetta er aðferð til að flýta fyrir og er alkunnugt bæði í deildum og í Sþ. að heimilt er að láta greiða sérstaklega atkvæði um einstakar greinar frv. Þetta er altíðkað. En vera má að hæstv. varaforseti Ed. hafi aldrei veitt þessu athygli, jafnvel ekki þó að hann hafi sjálfur borið slíkar tillögur upp undir atkvæði þegar hann stjórnar atkvæðagreiðslu í þeirri deild.



Ég vænti þess að atkvæðagreiðslunni sem hv. 2. þm. Norðurl. e. er að tala um verði frestað að tillögu formanns fjvn. til 3. umr. og er það í samræmi við fyrri afgreiðslu á þessum fundi. Ég lít svo á að menn uni því.



Herra forseti. Það var út af ummælum hv. 8. þm. Reykv. Stefáns Benediktssonar sem ég vil rifja það upp að við 2. umr. fjárlaga fyrir einu ári bað ég um að sérstaklega yrði borinn upp í 6. gr. stafl. 7.3, að kaupa dagblöð fyrir stofnanir ríkisins, allt að 250 eintökum af hverju blaði, umfram það sem veitt er til blaðanna í 4. gr. fjárlaga. Mér er sérstök ánægja að skýra frá því að Stefán Benediktsson var fyrsti maðurinn sem sagði nei við þessum staflið.